
Répáshuta Község Önkormányzata

3559 Répáshuta, Kossuth út 2.

9-1/2016.




     JEGYZŐKÖNYV 

Készült Répáshuta Község Önkormányzata Képviselő-testületének 2016. január 21. napján 16.00 órakor kezdődő üléséről.

Helye: Répáshuta Önkormányzati Hivatal tanácskozó terme

Jelen vannak:
Erdős Tamás polgármester


Telekes Gábor alpolgármester 


Kátai Imre önkormányzati képviselő


Orosz Tímea önkormányzati képviselő 


Vass Ferenc önkormányzati képviselő 


Dr. Hegyközi Béla címzetes főjegyző

A polgármester megállapítja, hogy az ülés határozatképes, azt megnyitja. 

Ismerteti a napirendet:

Napirendi pontok:

1./ Településrendezési terv módosításának megvitatása
     Előadó: Erdős Tamás polgármester

2./ A kötelező betelepítési kvóta megvitatása

     Előadó: Erdős Tamás polgármester

A napirendi pontokat a képviselő-testület változtatás nélkül 5 igen szavazattal elfogadta.

1. Napirendi pont: Településrendezési terv módosításának megvitatása
Előadó: Erdős Tamás polgármester
A polgármester előadja, hogy folyamatosan kerülnek kiírásra a TOP-os pályázatok. Az önkormányzatnak lehetősége lenne pályázni egy csillagvizsgáló építésére. Az erre a célra alkalmas terület erdő művelési ágú.

Ahhoz, hogy az önkormányzat pályázni tudjon, módosítani kell a rendezési tervet. Felvette a kapcsolatot a Provincia Területfejlesztési és Építési Kft-vel, amely a jelenleg is hatályos településrendezési tervet készítette.

Ismerteti Soltész Jánosné ügyvezető tájékoztatását

(jegyzőkönyv 1. számú melléklete)

A polgármester előadja, hogy a község turisztikai fejlesztése szempontjából ez egy nagy lehetőség, javasolja a szükséges döntések meghozatalát.

Észrevétel nem hangzott el.

Ezt követően 5 képviselő szavazott és 5 igen szavazattal a következő határozatot hozta:

Répáshuta Község Önkormányzat Képviselő-testületének 

39/2016.(I.21.) Önkormányzati Határozata

Tárgy: Répáshuta község településrendezési tervének módosítása

Répáshuta Község Önkormányzat Képviselő-testülete a község hatályban lévő településrendezési tervének módosítását határozza el.

A képviselő-testület felhatalmazza a polgármestert, hogy a Településrendezési Terv módosításával kapcsolatban vegye fel a kapcsolatot a településrendezési terv tervezőjével a módosításra vonatkozó feladatok elvégzése céljából.

Határidő: 2016. január 26.
Felelős: Erdős Tamás polgármester

Ezt követően 5 képviselő szavazott és 5 igen szavazattal a következő határozatot hozta:

40/2016.(I.21.) Önkormányzati Határozata

Tárgy: Partnerségi egyeztetés szabályairól szóló határozat megalkotása

Répáshuta Község Önkormányzat Képviselő-testülete elfogadja a határozat mellékletét képező településfejlesztéssel és településrendezéssel összefüggő partnerségi egyeztetés szabályait, mely szabályokat alkalmazni kell a településfejlesztési koncepció, az integrált településfejlesztési stratégia és a településrendezési eszközök készítése vagy módosítása során történő véleményezési eljárások lefolytatásakor.

Határidő: folyamatos
Felelős: Erdős Tamás polgármester

2. Napirendi pont: A kötelező betelepítési kvóta megvitatása
Előadó: Erdős Tamás polgármester
A polgármester az alábbiakat adja elő:

2015-ben másfélmillió bevándorló, egy országnyi ember lépett be illegálisan Európába. Ráadásul ez a folyamat azóta is zajlik. Tőlünk délre a magyar határoknál, Horvátországon és Szlovénián keresztül ma is naponta ezrek lépnek be illegálisan az Európai Unió területére. Az ellenőrizetlen bevándorlás komoly biztonsági kockázatot jelent. Ez nemcsak a terrorizmus kockázatát növeli, hanem a bűnözését is. Minden kormánynak kötelessége, hogy megvédje az embereket.

Amikor ennyi ember ellenőrizetlenül áramlik be az Európai Unióba, a védelem egyre nehezebb lesz. A terrorizmus napi problémává vált Európában. Magyarország számára első a magyar emberek biztonsága, ezért minden eszközre szükség van, hogy meg tudjuk védeni az ország határait, a magyar embereket, a magyar családokat.

A kötelező betelepítési kvóta veszélye nem múlt el: Németország, Ausztria és a Benelux államok kormányai 45 ezer embert akarnak visszaküldeni Magyarországra. Továbbra is szükség van a kötelező betelepítési kvóta elleni határozott fellépésre, és ehhez nélkülözhetetlen a magyar polgárok támogatása. Köszönjük annak az 1 millió 800 ezer embernek, aki aláírásával kinyilvánította tiltakozását a kötelező betelepítési kvóta ellen.

Javasolja, hogy a képviselő-testület határozatban utasítsa el a kötelező betelepítési kvótát.

Ezt követően 5 képviselő szavazott és 5 igen szavazattal a következő határozatot hozta:

41/2016.(I.21.) Önkormányzati Határozata

Tárgy: Kötelező belépési kvóta elutasítása

Répáshuta Község Önkormányzat Képviselő-testülete elutasítja a kötelező betelepítési kvótát. A kötelező betelepítési kvóta jogtalan, értelmetlen. Növeli a bűnözés kockázatát és a terrorveszélyt. A kvóta veszélyezteti a kultúránkat és a mindennapjaink biztonságát, vállalhatatlan terheket jelentene a szociális, egészségügyi és oktatási rendszerünkre.

Kérjük a kormányt, hogy minden lehetséges eszközzel akadályozza meg az illegális migránsok beáramlását és a kötelező betelepítési kvótát, védje meg Magyarországot és a magyar embereket!

Határidő: folyamatos

Felelős: Erdős Tamás polgármester

Ezt követően a polgármester megköszöni a részvételt és az ülést bezárja.
Kmf.


Erdős Tamás
Dr. Hegyközi Béla


polgármester
címzetes főjegyző

